CELEX: 32017D0721
Language: bg
Date: 2017-04-20 00:00:00
Title: Решение за изпълнение (ЕС) 2017/721 на Комисията от 20 април 2017 година за удължаване на срока на предприетото от Швеция действие във връзка с предоставянето на пазара и употребата на биоцидa VectoBac 12AS в съответствие с член 55, параграф 1 от Регламент (ЕС) № 528/2012 на Европейския парламент и на Съвета (нотифицирано под номер С(2017) 2435)

22.4.2017   
            
            
               BG
            
            
               Официален вестник на Европейския съюз
            
            
               L 106/12
            
         РЕШЕНИЕ ЗА ИЗПЪЛНЕНИЕ (ЕС) 2017/721 НА КОМИСИЯТА
   от 20 април 2017 година
   за удължаване на срока на предприетото от Швеция действие във връзка с предоставянето на пазара и употребата на биоцидa VectoBac 12AS в съответствие с член 55, параграф 1 от Регламент (ЕС) № 528/2012 на Европейския парламент и на Съвета
   
      
         (нотифицирано под номер С(2017) 2435)
      
   
   (само текстът на шведски език е автентичен)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 55, параграф 1, трета алинея от него,
   като има предвид, че:
   
               (1)
            
            
               На 6 септември 2016 г. Швеция прие решение в съответствие с член 55, параграф 1, първа алинея от Регламент (ЕС) № 528/2012, с което разрешава до 5 март 2017 г. предоставянето на пазара и употребата на биоцида VectoBac 12AS с цел контрол на случаите на масова поява на насекоми от семейство Chironomidae в няколко пречиствателни станции за отпадъчни води в Швеция („действието“).
            
         
               (2)
            
            
               На 28 октомври 2016 г. Комисията получи от Швеция мотивирано искане за удължаване на срока на действието в съответствие с член 55, параграф 1, трета алинея от Регламент (ЕС) № 528/2012. Мотивираното искане беше обосновано с аргумента, че VectoBac 12AS е от съществено значение за контрола на насекомите от семейство Chironomidae в много специфичния контекст на пречиствателните станции за отпадъчни води в Швеция.
            
         
               (3)
            
            
               Биоцидът VectoBac 12AS съдържа Bacillus thuringiensis subsp. israelensis серотип H14, щам AM65-52, като активно вещество за употреба в продуктов тип 18, както е описан в приложение V към Регламент (ЕС) № 528/2012. Според предоставената от Швеция информация удължаването на срока на действието е необходимо, за да бъдат защитени работниците в пречиствателните станции за отпадъчни води. От тази информация става ясно, че продължителната професионална експозиция на голям брой полово зрели насекоми от семейство Chironomidae и потенциалната сенсибилизация могат да предизвикат алергични реакции и астма, които да доведат до анафилаксия при по-тежките случаи.
            
         
               (4)
            
            
               Швеция посочи, че в миналото са били предоставени няколко разрешения за употребата на VectoBac 12AS в рамките на научни изпитвания. Резултатите от тези изпитвания са показали, че алтернативните методи, включително физически, не предоставят подходящи решения за ефективен контрол на насекомите от семейство Chironomidae. Освен това, поради специфичните нужди на пречиствателните станции за отпадъчни води, други биоциди са се оказали неподходящи за прилагане и недостатъчно ефективни.
            
         
               (5)
            
            
               Тъй като липсата на подходящ контрол на насекомите от семейство Chironomidae, които не могат да бъдат овладени с други средства, може да доведе до заплаха за общественото здраве, е целесъобразно да се разреши на Швеция да удължи срока на действието при спазването на определени условия.
            
         
               (6)
            
            
               Мярката, предвидена в настоящото решение, е в съответствие със становището на Постоянния комитет по биоцидите,
            
         ПРИЕ НАСТОЯЩОТО РЕШЕНИЕ:
   Член 1
   Швеция може да удължи действието за срок, не по-дълъг от 550 дни, с цел предоставянето на пазара и употребата на биоцида VectoBac 12AS за контрол на насекоми от семейство Chironomidae, извършван в пречиствателни станции за отпадъчни води и под надзора на компетентния орган.
   Член 2
   Адресат на настоящото решение е Кралство Швеция.
   
      Съставено в Брюксел на 20 април 2017 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 167, 27.6.2012 г., стр. 1.